Chili kan brandrissie vir SA sewes wees | Netwerk24
Chili kan brandrissie vir SA sewes wees
11 Januarie 2019 14:28
Chili staan die naweek op sy tuisveld vierkantig in die Suid-Afrikaanse Akademiespan se pad – veral ná sy sege in die toernooi in Uruguay verlede week.
So sê Marius Schoeman, afrigter van die Akademiespan, aan die vooraand van die naweek se toernooi in Chili, die tweede in Suid-Amerika waaraan sy span die maand deelneem.
Die Suid-Afrikaners moes verlede week met slegs die sesde plek in Uruguay tevrede wees en is boonop in dieselfde groep as die tuisspan geloot.
"Dit gaan nie 'n maklike toernooi vir ons wees nie, maar dit is iets wat die uitdaging soveel meer opwindend maak.
"Ons bevind ons in 'n baie moeilike groep (behalwe Chili, ook Brasilië en Uruguay), en vir ons om suksesvol die titel te verdedig wat ons verlede jaar daar gewen het, sal 'n reuse-verbetering (van verlede week) verg," sê Schoeman, wat ook maan dat Brasilië nie onderskat kan word nie.
"Hulle sal albei (Chili en Brasilië) vol selfvertroue wees. Brasilië is altyd gevaarlik en een van die spanne wat jou kan straf as jy 'n af dag beleef."
Kurt-Lee Arendse, spelskepper van die Suid-Afrikaners wat 'n stamp in die eerste dag se spel in Uruguay opgedoen het, is intussen fiks verklaar.
Ryan Oosthuizen, wat vir die Blitsbokke in Dubai en Kaapstad aan die einde van 2018 diens gedoen het, sal die eerste dag se spel weens 'n rooi kaart misloop, wat hy hom verlede naweek op die lyf geloop het. – Sportredaksie